Oud-sers.maj. ure lank in PTA aangerand, beroof | Maroela Media
Oud-sers.maj. ure lank in PTA aangerand, beroof
Pieter Jooste. Foto: Verskaf
Pieter Jooste (55), 'n voormalige sersant-majoor van die weermagbasis in Thaba Tshwane (Voortrekkerhoogte) in Pretoria, is Donderdag vir ongeveer twee ure lank in Rosslyn in die noorde van die stad deur 10 mans aangehou en gemartel voordat hy beroof is.
"Dit is die tweede voorval wat ons naby raak," het David Pieterse, Jooste se susterskind, Vrydag aan Maroela Media gesê. Hy sê sy ouers is al jarelange bure van dr. Anthony (Tony) Allden, 'n bekende pediater van Pretoria, wat Woensdag in die vroeë oggendure by sy huis tydens 'n vermeende huisbraak in Amandasig geskiet is. Hy word steeds in die Montana-hospitaal behandel. Lees meer hier.
"My oom [Jooste] het gistermiddag omstreeks 17:00 sy werkers gaan aflaai en op pad terug na sy huis in Karenpark is hy by 'n stopstraat in Rosslyn deur drie mans oorval. Hy het in 'n Ford Ranger-bakkie gery," het Pieterse verduidelik.
Een van die drie mans het 'n vuurwapen by hom gehad, en die ander twee was met messe gewapen. "Hulle het my oom gedwing om in 'n veld in te ry waar sewe ander mans hom ingewag het. Hy is uit die voertuig gepluk en wou homself verdedig. Hy was een man teen 10."
Volgens Pieterse het die verdagte met die vuurwapen Jooste oor sy kop geslaan en hy het geval. "Hy is toe verder geskop en geslaan. Een van die aanvallers het sy gordel uitgetrek en hulle het dit om sy nek gesit en wou hom aan 'n boom ophang. Gelukkig het die tak gebreek."
Jooste se nagmerrie het nie hier geëindig nie. Die aanvallers het aangedring op sy beursie met bankkaarte en PIN-kodes. "Vyf mans is daar weg met sy bakkie om geld uit sy rekening te trek. Hulle het gesê as hy oor sy kodes jok, sal hulle hom doodmaak." Die ander vyf mans het by Jooste gewag en hom verder aangerand totdat hul makkers teruggekeer het. Hulle het toe die bakkie van alles wat waardevol is, waaronder Jooste se GPS en selfoon, geplunder, die sleutels in die veld gegooi en gevlug.
"My oom kon die sleutels kry en het na sy broer gery vir hulp," het Pieterse bygevoeg. Hy is van daar na die Montana-hospitaal geneem. Hy het Donderdagaand in die hospitaal spandeer vir observasie en sal na verwagting vandag ontslaan word. Hy kan darem praat, maar hy het baie seergekry."
Jooste se broer het die voorval by die polisie aangemeld. Jooste is vier jaar gelede voor sy huis aangeval. Hy en sy vrou Esme, is ook aangehou en beroof voor die aanvallers die egpaar se BMW gesteel het.
aanval Gauteng Pretoria
Paartjie in hof ná speurder se dood
Troppe hiënas ! Te lafhartig om 1 – 1 aan te vat.
Baie sterkte ook aan Mnr Jooste.
Weet regtig nie meer wat om te doen nie. Die noorde van Pta is glad nie veilig nie. Mens sluit mens self in jou huis toe soos n gevangene.
Waar is De Klerk se wigte en teenwigte.? Die geweld teen blankes sal net vererger en wet en orde bestaan nie. Kodesa was die grootste klug .Ons vryheid is weggeteken. Ons sal nie rus voordat ons weer vry is nie. Ek wens Mnr Jooste en sy familie net die beste toe.
William, al wat oorgebly het van die sogenaamde wigte en teenwigte, is die booswigte – maar dit was tog duidelik voorspel van die begin af.